<classify> Mkuu wa Mkoa wa Tabora, Aggrey Mwanri amesema, baada ya Jukwaa la Fursa za Biashara Novemba 21 hadi 23 Tabora haitakuwa kama ilivyo sasa na ameziagiza halmashauri zote ziwe na miradi miwili mikubwa ya viwanda na kilimo.Mwanri amesema, mkoa umeziagiza halmashauri nane za mkoa huo ziwasilishe mipango yao na kwamba, wakuu wa wilaya na wakurugenzi wa Halmashauri watakaoshindwa kutekeleza maagizo hayo wataondolewa katika nafasi zao.Ameyasema hayo mjini Tabora katika ukumbi wa Chuo Cha Chuo Kikuu Cha Askofu Mkuu Mihayo AMUCTA wakati wa mkutano wa wadau wa Jukwaa la Fursa za Biashara Tabora.Watu kadhaa wamehudhuria mkutano huo wakiwemo viongozi wa dini, wajasiriamali, viongozi na wanafunzi katika chuo hicho na waandishi wa habari.Kwa kifupi hakuna halmashauri ambayo haitakuwa na jambo la kufanya, zote nimezitaja, na zote nimezielekeza na hivi ninavyozungumza wanaandaa maandiko...Tumezungumza na Benki ya Kilimo Tanzania. Halmashauri kupitia mapato yake ya ndani kupitia miradi niliyoisema zitatakiwa zikusanye kiasi kipatacho asilimia thelathini za mradi unaouzika. Na asilimia sabini itatolewa na benki hii ya kilimo ambayo Mheshimiwa Rais wetu ametuanzishia amesema Mwanri.Amesema kila halmashauri inapaswa kuonesha kitu watakachobaki nacho baada ya jukwaa na viongozi katika halmashauri wasidhani jambo hilo la kama mdundiko kwamba litapita tu.Hatukakubali, hatutakubali, hatutakubali ngonjera, hatutakubali. Wenzetu waliopo katika Serikali kwa maana ya Halmashauri wasipotuonesha kitu ambacho wataondoka nacho baada ya jukwaa linalokuja tutawaambia hawatoshi na tutawaondoa katika nafasi zao. Tutawaambia hawatoshi tutawaondoa katika nafasi zao...Kwa hiyo kama kuna kiongozi yoyote katika halmashauri anayefikiri jambo hili ni kama mdundiko na kwamba litapita tu halitapita na jambo hili lazima liweke alamaamesema Mwanri.  <topic>: uchumi 